## Odluka Ustavnog suda Republike Hrvatske broj:U-IIIA-3093/2003 od 25. listopada 2005.

### NN 133/2005 (9.11.2005.), Odluka Ustavnog suda Republike Hrvatske broj:U-IIIA-3093/2003 od 25. listopada 2005.

# USTAVNI SUD REPUBLIKE HRVATSKE

**2479**

Ustavni sud Republike Hrvatske, u sastavu Petar Klarić, predsjednik Suda, te suci Marijan Hranjski, Mario Kos, Ivan Matija, Ivan Mrkonjić,
Jasna Omejec, Željko Potočnjak,
Agata Račan, Emilija Rajić, Smiljko
Sokol, Nevenka Šernhorst, Vice Vukojević i Milan Vuković, odlučujući o ustavnoj tužbi M. O. iz S., na
sjednici održanoj dana 25. listopada 2005. godine, donio je

## ODLUKU

I. Ustavna tužba se usvaja.

II. Županijski sud u Velikoj Gorici dužan je
donijeti odluku u predmetu koji se vodi pred tim sudom pod brojem: Gž-683/05 u najkraćem mogućem roku, ali ne duljem od šest
mjeseci, računajući od prvog idućeg dana nakon objave ove odluke u »Narodnim
novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst), podnositelju ustavne tužbe, M. O. iz S.,
K. 22, određuje se primjerena naknada zbog povrede ustavnog prava iz članka 29.
stavka 1. Ustava Republike Hrvatske (»Narodne novine«, broj 41/01. – pročišćeni
tekst) u iznosu od 3.000,00 kn.

IV. Naknada iz točke III. izreke ove odluke bit
će isplaćena iz državnog proračuna u roku od tri (3) mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Podnositelj ustavne tužbe, temeljem članka
63. Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 49/02. – pročišćeni tekst, u daljnjem tekstu: Ustavni zakon),
podnio je 1. listopada 2003. godine ustavnu tužbu radi duljine ovršnog
postupka.

ČINJENICE VAŽNE ZA
USTAVNOSUDSKI POSTUPAK

2. Dana 14. svibnja 1999. i 15. studenoga 2000.
podnositelj ustavne tužbe, kao ovrhovoditelj, podnio je Općinskom sudu u
Velikoj Gorici ovršne prijedloge protiv ovršenika, T.
d.o.o. za uvoz-izvoz i zastupanje iz V. G., radi ispunjenja nenovčane obveze i
plaćanja penala. Općinski sud u Velikoj Gorici postupak vodi pod brojem:
IV-OVR-1013/99. Ovršnu ispravu čini sudska nagodba zaključena među strankama
pred Općinskim sudom u Velikoj Gorici, spis broj: P-182/90.

Prvo ročište održano je 15. rujna 1999., na
kojemu je doneseno rješenje da se dopušta punomoćniku ovršenika
zastupanje bez punomoći i istodobno nalaže da u roku od 8 dana dostavi punomoć
za zastupanje jer će u protivnom poduzete ovršne radnje biti ukinute.

Prvostupanjski sud je rješenje o ovrsi donio 23.
rujna 1999., na koje je ovršenik 5. listopada 1999.
izjavio žalbu.

Na ročištu održanom 9. prosinca 1999. sud donosi
rješenje o dostavi spisa Županijskom sudu u Zagrebu radi rješavanja žalbe.

Županijski sud u Zagrebu rješenjem broj: Gž-12937/99 od 27. studenoga 2001. ukida rješenje o ovrsi i
predmet vraća prvostupanjskom sudu na ponovni postupak.

Na ročištu od 14. svibnja 2002. stranke su se
izjasnile o navodima drugostupanjskog suda. Zaključkom suda od 3. lipnja 2002.
sud poziva podnositelja da točno odredi predmet ispunjenja, u suprotnom će
ovršni prijedlog biti odbijen kao neosnovan. Podneskom od 7. srpnja 2002.
podnositelj se očitovao o traženom.

Sljedeće ročište održano je 13. listopada 2003.
godine.

Na ročištu održanom 1. prosinca 2003. provedeni
su dokazi saslušanja svjedoka i ovrhovoditelja te je riješeno da će se odluka
donijeti pismeno.

Sud je 1. prosinca 2003. donio rješenje broj:
IV-OVR-1013/99, kojim se odbijaju prijedlozi ovrhovoditelja od 14. svibnja
1999., 15. studenoga 2000. i 1. prosinca 2003. godine.

Žalbu ovrhovoditelja zajedno sa spisom
prvostupanjski sud dostavio je Županijskom sudu u Velikoj Gorici 9. ožujka
2005., koji još uvijek nije donio odluku o žalbi.

PRAVO VAŽNO ZA
USTAVNOSUDSKI POSTUPAK

3. Mjerodavne odredbe sadržane su u članku 29.
stavku 1. Ustava Republike Hrvatske i članku 63. Ustavnog zakona.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA OVRŠNOG
POSTUPKA

Primjenu pravnog stajališta u odnosu na duljinu
ovršnog postupka Ustavni sud je podrobno obrazložio u odluci broj:
U-IIIA-1128/2004 od 2. veljače 2005., objavljenoj u »Narodnim novinama«, broj
21/05.

Podnositelj je dana 14. svibnja 1999. podnio
prijedlog za ovrhu Općinskom sudu u Velikoj Gorici, dok je ustavna tužba
podnijeta dana 1. veljače 2003., a do tog dana postupak ovrhe nije dovršen pa Ustavni
sud utvrđuje da je do dana podnošenja ustavne tužbe ovršni postupak trajao
ukupno tri (3) godine, osam (8) mjeseci i sedamnaest (17) dana, dok je
sveukupno trajanje ovršnog postupka preko šest godina.

4.2. POSTUPANJE
NADLEŽNOG SUDA

Postupak ovrhe započeo je pred Općinskim sudom u
Velikoj Gorici, koji je u tom postupku poduzimao radnje u razumnim rokovima.
Donio je nekoliko postupovnih rješenja, proveo
saslušanje svjedoka i podnositelja te o ovršnim prijedlozima podnositelja, kao
ovrhovoditelja, odlučio meritorno u dva navrata. Drugostupanjski sud je također
u tom postupku donio jednu svoju odluku. Postupak se od ožujka 2005. ponovno
vodi pred drugostupanjskim sudom radi žalbe podnositelja.

4. 3. PONAŠANJE
PODNOSITELJA USTAVNE TUŽBE(OVRHOVODITELJA U OVRŠNOM POSTUPKU)

Podnositelj ustavne tužbe djelomice je pridonio
duljini postupka time što je tijekom ovršnog postupka podnosio više ovršnih
prijedloga vezanih za druge postupke i druga potraživanja podnositelja protiv
istog ovršenika, za koje je sud ocijenio da nisu bili
potpuni.

4.4. SLOŽENOST OVRŠNOG
PREDMETA

Prosuđujući složenost konkretnog ovršnog
predmeta u svjetlu općih pravnih obilježja ovršnog postupka u Republici
Hrvatskoj, Ustavni sud utvrđuje da isti nije složen.

OCJENA USTAVNOG SUDA

5. Ustavni sud utvrđuje da se ovrha vodi u
razdoblju duljem od šest godina, a do podnošenja ustavne tužbe skoro četiri
godine, koji postupak još nije pravomoćno okončan. Unatoč djelomičnom doprinosu
podnositelja duljini postupka, Ustavni sud smatra da sudovi nisu bili
učinkoviti, usljed čega se njegovo trajanje ne može
smatrati razumnim rokom. Stoga, Ustavni sud ocjenjuje da je podnositelju
povrijeđeno pravo na suđenje u razumnom roku, zajamčeno člankom 29. stavkom 1.
Ustava Republike Hrvatske.

Sukladno navedenom, u smislu odredbe članka 63.
Ustavnog zakona, donijeta je odluka kao pod točkama I. i II. izreke ove odluke.

6. Temeljem odredbe članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade, zbog povrede ustavnog prava iz
članka 29. stavka 1. Ustava, Ustavni sud utvrđuje uzimajući u obzir okolnosti
svakog pojedinog slučaja, uključivo i doprinos samog podnositelja ustavne
tužbe, uz istodobno uvažavanje ukupnih gospodarskih i socijalnih prilika u
Republici Hrvatskoj.

7. Predsjednik Županijskog suda u Velikoj Gorici
dužan je dostaviti Ustavnom sudu pisanu obavijest o datumima donošenja i
otpreme drugostupanjske odluke u roku od (8) osam dana od dana njene otpreme, a
najkasnije osam (8) dana od isteka roka određenog u točki II. izreke ove
odluke. Ovaj nalog temelji se na članku 31. stavcima 4. i 5. Ustavnog zakona.

8. Odluka o objavi (točka V. izreke) temelji se
na odredbama članka 29. Ustavnog zakona.

Broj: U-IIIA-3093/2003

Zagreb, 25. listopada 2005.

USTAVNI SUD REPUBLIKE HRVATSKE

Predsjednik Suda

**dr****. sc. Petar Klarić**, v. r.

Odluka, NN 133/2005-2479